वराहपुराणम्/अध्यायः ०९३
'''श्रीवराह उवाच ।	
ततो महिषदैत्यस्तु कामरूपी महाबलः ।	
मत्तहस्तिनामारुह्य यियासुर्मेरुपर्वतम् ।। ९३.१ ।।	
तत्रैन्द्रं पुरमासाद्य देवैः सह शतक्रतुम् ।	
अभिदुद्राव दैत्येन्द्रस्ततो देवाः क्रुधान्विताः ।। ९३.२ ।।	
आदाय स्वानि शस्त्राणि वाहनानि विशेषतः ।	
अधिष्ठायासुरानाजौ दुद्रुवुर्मुदिता भृशम् ।। ९३.३ ।।	
तेषां प्रववृते युद्धं तुमुलं लोमहर्षणम् ।	
घोरं प्रचण्डयोधानामन्योन्यमभिगर्जताम् ।। ९३.४ ।।	
तत्राञ्जनो नीलकुक्षिर्मेघवर्णो बलाहकः ।	
उदराक्षो ललाटाक्षः सुभीमो भीमविक्रमः ।	
स्वर्भानुश्चेति दैत्याष्टौ वसून् दुद्रुवुराहवे ।। ९३.५ ।।	
यथासंख्येन तद्वच्च दैत्या द्वादश चापरे ।	
आदित्यान् दैत्यवर्यास्तु तेषां प्राधान्यतः श्रृणु ।। ९३.६ ।।	
भीमो ध्वङ्क्षो ध्वस्तकर्णः शङ्कुकर्णस्तथैव च ।	
वज्रकायोऽतिवीर्यश्च विद्युन्माली तथैव च ।। ९३.७ ।।	
रक्ताक्षो भीमदंष्ट्रस्तु विद्युज्जिह्वस्तथैव च ।	
अतिकायो महाकायो दीर्घबाहुः कृतान्तकः ।। ९३.८ ।।	
एते द्वादश दैत्येन्द्रा आदित्यान् युधि दुद्रुवुः ।	
स्वकं सैन्यमुपादाय तद्वदन्येऽपि दानवाः ।	
रुद्रान् दुद्रुवुरव्यग्रा यथासंख्येन कोपिताः ।। ९३.९ ।।	
कालः कृतान्तो रक्ताक्षो हरणो मित्रहाऽनिलः ।	
यज्ञहा ब्रह्महा गोघ्नः स्त्रीघ्नः संवर्त्तकस्तथा ।। ९३.१० ।।	
इत्येते दश चैकश्च दैत्येन्द्रा युद्धदुर्मदाः ।	
यथासंख्येन रुद्रांस्तु दुद्रुवुर्भीमविक्रमाः ।। ९३.११ ।।	
शेषान् देवान् शेषदैत्या यथायोगमुपाद्रवन् ।	
स्वयं महिषदैत्यस्तु इन्द्रं दुद्राव वेगितः ।। ९३.१२ ।।	
स चापि बलवान् दैत्यो ब्रह्मणो वरदर्पितः ।	
अवध्यः पुरुषेणाजौ यद्यपि स्यात् पिनाकधृक् ।। ९३.१३ ।।	
आदित्यैर्वसुभिः साध्यै रुद्रैश्च निहता भृशम् ।	
असुरा यातुधानाश्च संख्यापूरणकेवलाः ।। ९३.१४ ।।	
देवानामपि सैन्यानि निहतान्यसुरैर्युधि ।	
एवं भूते तदा भग्ने देवेन्द्रे विद्रुताः सुराः ।। ९३.१५ ।।	
अर्दिता विविधैः शस्त्रैः शूलपट्टिशमुद्गरैः ।	
गतवन्तो ब्रह्मलोकमसुरैरर्दिताः सुराः ।। ९३.१६ ।।	
।। इति श्रीवराहपुराणे भगवच्छास्त्रे त्रिनवतितमोऽध्यायः ।। ९३ ।।